SKRIFTLIG FORESPØRGSEL E-2348/01

af Avril Doyle (PPE-DE) til Kommissionen

(3. august 2001)

Om: Risikovurderingsrapport

Der forventes først at foreligge resultater af et vigtigt forskningsprogram om zink og zinkkemikalier ved udgangen af 2002, og disse forskningsresultater vil formentlig medføre, at mange standardværdier og antagelser, der er benyttet i udkastet til risikovurderingsrapport, alligevel ikke kan finde anvendelse, og at rapportens konklusioner hvad angår både sundheds- og miljøspørgsmål må ændres. Der sker regelmæssigt ændringer i færdiggørelsesfristen for udkastet til risikovurderingsrapport, som nu forventes fremrykket til mellem den 17. og 21. september 2001, selv om der stadig foreligger en række uafklarede spørgsmål. Hvis der sker en forhastet færdiggørelse af risikovurderingsrapporten, er der stor sandsynlighed for, at man når frem til forkerte resultater, at der vil ske et stort spild af EU-ressourcer, og at der vil blive sat spørgsmålstegn ved riskovurderingsproceduren. På denne baggrund anmodes Kommissionen for det første om at forklare, hvorfor færdiggørelsen af risikovurderingsrapporten for zink er blevet fremrykket, og for det andet bedes Kommissionen om at redegøre for, hvorfor man forhaster sig med at afslutte drøftelserne om zink-sagerne, inden de relevante forskningsresultater foreligger og de vigtigste udestående spørgsmål er besvaret?

Samlet svarafgivet på Kommissionens vegne af Philippe Busquinpå skriftlige forespørgsler E-2082/01, E-2127/01, E-2348/01 og P-2681/01

(29. oktober 2001)

De seks zinkforbindelser, der underkastes risikovurdering i henhold til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer, blev givet prioritering den 27. september 1995. Det første udkast til risikovurderingsrapport (RAR) blev forelagt af de nederlandske myndigheder, som ordførermedlemsstat, for det tekniske møde på fællesskabsplan i december 1999. Der er i det sidste tiår foregået omfattende drøftelser mellem det nederlandske institut Rijksinstituut voor Volksgezondheid en Milieu (RIVM), i sin egenskab af ordfører, og zinkindustrien, og resultaterne heraf er gennemgået i rapporterne.

I sammenligning med andre højtprioriterede stoffer, der vurderes i henhold til Rådets forordning (EØF) nr. 793/93 om vurdering af og kontrol med risikoen ved eksisterende stoffer, er proceduren for færdiggørelse af risikovurderingen af de seks zinkforbindelser ikke på nogen måde fremskyndet, og det har aldrig været hensigten at afslutte drøftelserne uden at tage hensyn til igangværende forskning, der måtte påvirke konklusionerne.

På det tekniske møde i september 2001 blev medlemsstaternes eksperter, efter en omfattende drøftelse, enige om, at især hvad angår spørgsmålet om emissioner af zink til jorden og det udledte zinks biotilgængelighed i jorden, kunne der bestemmes specifikke informationsbehov, der måtte påvirke nogle af konklusionerne vedrørende risiciene ved dette stof. I tråd med den sædvanlige procedure under denne forordning blev der på mødet enighed om en konklusion, hvori der udtrykkes behov for yderligere oplysninger og/eller afprøvning, og enighed om en frist på 18 måneder fra september 2001 til at opnå disse oplysninger. Efter fristens udløb vil ordførermedlemsstaten indarbejde de nye resultater i den endelige RAR. Disse resultater og rapportens slutdel vil derefter blive drøftet på det tekniske møde, hvor konklusionen vil blive draget.